ไฟแนนซ์ทูเดย์
โดย...ช.ชดา
7 เม.ย. 2558

โดย...ช.ชดา
..วรภัค ธันยาวงศ์  กรรมการผู้จัดการ ธนาคารกรุงไทย ยืนยันว่าธุรกิจนาโนไฟแนนซ์น่าสนใจ ถ้าธนาคารจะโดดเข้าไปร่วมวงไพบูลย์ก็จะดำเนินการเป็นแผนกหนึ่งในธนาคารเอง ไม่จำเป็นต้องแยกไปตั้งเป็นบริษัทใหม่ออกไปให้ยุ่งยาก  แต่จะโดดลงไปเมื่อไหร่ก็ขอดูลาดเลาก่อน
..ข่าวคราวของซูเปอร์บอร์ดช่วงนี้ดูลดความเข้มข้นดุดันลงไปมาก หลังจากที่มาในช่วงแรกก็ออกตัวแรงที่จะแก้ไขปัญหาหมักหมมของรัฐวิสาหกิจหลายแห่ง จนถึงเดี๋ยวนี้ยังไม่มีรัฐวิสาหกิจแห่งไหนฟื้นตัวจริง หรือเดินหน้าปฏิบัติตามที่ซูเปอร์บอร์ดแนะนำ 
แค่หาตัวกรรมการผู้จัดการ 2 แบงก์รัฐ อย่าง ธนาคารอิสลามแห่งประเทศไทย (ไอแบงก์) และ ธนาคารเพื่อการส่งออกและนำเข้า (เอ็กซิมแบงก์) ก็ยังสรรหาไม่ได้ว่าใครจะมา โดยเฉพาะไอแบงก์ที่อาการหนักถึงขั้นจะเปลี่ยนประธานแบงก์ในข้อหาทำงานไม่ได้ตามเป้าหมายกันเลยทีเดียว  ยิ่งปล่อยไว้อย่างนี้ยิ่งแย่ คอยดูน้ำยาซูเปอร์บอร์ดว่าจะแก้ไขปัญหาไอแบงก์อย่างไร
..จับตา ดร.ประสาร ไตรรัตน์วรกุล ผู้ว่าการแบงก์ชาติ หลังจากหมดวาระแล้ว แว่วว่าได้รับการทาบทามให้ไปนั่งองค์กรอิสระที่ดูแลรัฐวิสาหกิจ ซึ่งจะเป็นซูเปอร์บอร์ดแปลงร่างก็ถือว่าไม่ขี้เหร่ ด้วยประสบการณ์ ความรู้ ความสามารถ และบารมี ดร.ประสารมีมาครบครัน
..กรมสรรพากรดื้อแพ่งที่จะไม่แก้ไขประกาศที่ออกมาเพื่อล้อกับการแก้ไขกฎหมาย พ.ร.บ.ประมวลรัษฎากร เพื่อจัดการกับผู้เลี่ยงภาษีด้วยการไปตั้งคณะบุคคล อาทิ แพทย์ ดารา นักร้อง พิธีกร นักแสดง เพื่อให้เสียภาษีน้อย แต่เขียนประกาศเหวี่ยงแห ทำให้ผู้ที่ไม่เกี่ยวข้อง เช่น ห้างหุ้นส่วนจำกัดสามัญ ที่ตั้งมาทำการค้าขายเล็กๆ น้อยๆ ได้รับผลไกระทบไปด้วย จนมีเสียงเรียกร้องให้ออกประกาศให้ชัดเจนว่าจะจัดการกับใครให้ชัดเจน 
แม้ ประสงค์ พูนธเนศ อธิบดีกรมสรรพากร จะยืนยันว่าคำสั่งกรมสรรพากรนั้นออกมารอบคอบแล้ว แต่ สมหมาย ภาษี รมว.คลัง ก็ยืนยันว่าได้รับการร้องเรียนเรื่องปัญหาแล้วจะดำเนินการแก้ไขโดยเร็ว
เรื่องนี้ต้องฟังคนใหญ่กว่าจริงไหม